En 22-årig mand har åbenlyst problemer med temperamentet, når han han færdes i Aalborgs natteliv. Han er efter et grundlovsforhør torsdag blevet varetægtsfængslet frem til 10. november sigtet for to tilfælde af vold. Det fortæller anklager Thomas Klingenberg. Den unge mand blev anholdt natten til torsdag, i forbindelse med han umotiveret overfaldt to unge kvinder ud for Svendsgade 9 i Aalborg. En 22-årig kvinde blev slået en eller to gange med knytnæve i ansigtet, mens en 21-årig kvinde blev skubbet i jorden, hvorefter manden trampede hende i hovedet, indtil hun besvimede. Han slog også ud efter vidner, der alarmerede politiet og fik lokket den 22-årig lidt væk fra kvinderne. Manden var fuld og fortsat stærkt ophidset, da politiet ankom, og han var også aggressiv over for patruljen, fortæller Thomas Klingenberg. Kendte overfaldsmanden fra nattelivet De to kvinder kendte manden fra nattelivet, men har ikke haft en relation til manden, fortæller Thomas Klingenberg. kvinderne måtte begge på skadestuen efter overfaldet, men de har ikke fået alvorlige skader. Ved grundlovsforhøret blev der også inddraget et tidligere voldstilfælde i nattelivet, hvor han 27. juni uden for Natalie Pizzabar, slog en 33-årig mand i ansigtet med knytnæver og efterfølgende trampede på offeret, så han måtte til behandling på skadestuen. - Med de to tilfælde er der frygt for, han vil begå lignende kriminalitet, så vi lagde op til  varetægtsfængsling, siger Thomas Klingenberg. Det var den 22-årige ikke enig i, så han kærede afgørelsen til landsretten.

Referat:
En 22 årig mand er efter grundlovsforhør blevet varetægtsfængslet indtil 10 november, sigtet for blandt andet at have overfaldet to kvinder natten til torsdag.